Det er ikke nødvendigvis et problem, at flere og flere skolebørn må dele deres klasselokale med 30 andre elever.

Det siger Venstres børneordfører, Anni Matthiesen, efter nye tal fra Danmarks Statistik viser, at antallet af store klasser er steget markant i de seneste fem år.

- Det kan være en fordel at have flere elever i klasserne, for det betyder, at man kan lave holddelinger og samle flere klasser omkring nogle opgaver.

- Så man skal passe på ikke kun at kigge på tallene, siger hun til DR Nyheder.

V: Vi har stadig verdens bedste skole

Udviklingen er i direkte strid med folkeskoleloven, der fastslår, at der normalt ikke må være flere end 28 elever i klasserne.

Flere eksperter og politikere kalder det bekymrende, fordi de frygter, at det vil gå ud over kvaliteten af undervisningen.

De kræver, at der sættes flere penge af til folkeskolen. Men så firkantet kan man ikke se på det, mener Anni Matthiesen.

- Vi skal have verdens bedste folkeskole, og det har vi også. Men det er ikke altid sådan, at højere kvalitet kræver flere penge.